Ushtria amerikane stërvitet për t'iu përgjigjur nevojave pas një sulmi bërthamor
Personeli mjekësor trajnohet për të dhënë ndihmën e parë për personat e ekspozuar ndaj rrezatimit
Manovrat janë planifikuar që të jenë sa më realiste. Të mbijetuarit e shpërthimit bërthamor janë të tronditur dhe të hutuar. Shumë prej tyre kanë plagë në trup, ose kocka të thyera nga rrëzimi i ndërtesave, të tjerë kanë djegie nga nxehtësia e madhe e çliruar gjatë shpërthimit. Në manovra janë përfshirë viktima manekinë dhe njerëz, të cilët luajnë rolin e të mbijetuarve. Ekipet simulojnë nxjerrjen e viktimave nga rrënojat. Personeli mjekësor vepron me shpejtësi për t’u dhënë ndihmë të plagosurve dhe për të shpëtuar jetë njerëzish. Majori Mark Rosequist drejton ekipin e mjekëve. Majori thotë se është po aq e rëndësishme të mbahet informacion për të mbijetuarit dhe ku shkojnë ata për trajtim mjekësor. Në se sistemi kompjuterik nuk funksionon, shënimet duhen marrë me dorë. Koloneli James Larsen, shef i manovrave, thotë se stërvitja e simuluar është e rëndësishme edhe për personelin mjekësor, që ka përvojë në trajtimin e ushtarëve dhe plagëve të luftës. Këtu në zonën e dekontaminimit, njerëzit fillimisht trajtohen për plagët e marra dhe pastaj ata i nështrohen procesit të dekontaminimit. Ky burrë ka një plagë në kokë dhe është ekspozuar ndaj radiacionit. Lejtnanti Zaharia Davis thotë se ushtarëve u mësojnë në klasë si t’i trajtojnë plagët e shkaktuara nga bomba bërthamore. Por ai thotë se ekperienca në fushën e betejës është e rëndësishme. Rreshteri Will Blair, i ekipit mjekësor, është duke dekontaminuar viktimat, i veshur me një kostum mbrojtëstepër i nxehtë në temperatura të larta. Ai thotë se stërvitja kryhet me shpejtësi dhe se ajo është kaotike dhe stresuese. Në se nuk tregohen të kujdesshëm, ushtarët mund të bëhen viktima. Këta ushtarë kanë të nxehtë brenda kostumeve të dekontaminimit. Prandaj dhe u japin lëngje intravenoze. Ushtarët thonë se ata duhet të jenë të përgatitur për të përballuar kushtet e vështira dhe të mos e ndërpresin ndihmën mjekësore, e cila mund t’u shpëtojë jetën mijëra njerëzve.